Lisa della Casa

D **Lisa della Casa** (* 2. Februar 1919 z Buurdlef; † 10. Dezämber 2012 z Müüschterlinge; Burgeri vu Stabio un Gottliebe) isch e Schwyzer Opernsängeri in dr Stimmlag Sopran gsii.

## Läbe
D Lisa della Casa isch as Dochter vum Augearzt Franz Robert della Casa un dr Gret geb. Müller uf d Wält chuu. Ihri Großeltere Franz Robert della Casa († 1899) un Elisabeth geb. Lanz († 1931) hän z Bärn unter em Familiename ne bekannt Reschtaurant ufgmacht, wu s hite no git.

Noch em Gsangsstudium z Bärn un z Züri bi dr Margarethe Haeser un erschte Ufdritt 1941 as Schauspileri un Kunzärtsängeri un as Opernsängeri am Theater Biel-Soledurn het si anne 1943 am Stadttheater Züri, debütiert, wu si bis anne 1950 zum Ensemble ghert gha het. Im Film *Füsilier Wipf* (1938) vum Leopold Lindtberg mit em Paul Hubschmid in dr Hauptroll het d Lisa della Casa s *Vreneli* (Sprächroll) gspilt.

D Lisa della Casa isch ab 1947 Mitglid vu dr Wiener Staatsoper gsi, vu 1953 bis 1968 vu dr Metropolitan Opera z New York un derzue ständige Gascht vu dr Bayerische Staatsoper Minche un vu dr Salzburger Feschtspil. Anne 1951 isch si bi dr Feschtspil z Glyndebourne ufdrätte.

Ihre erschte Mann isch dr Ernst Robert Geiser vu Langethal gsii, anne 1949 het si dr Dragan Debeljevič ghyrote. Ai Johr speter, 1950, het si mit ihm zämme s Schloss Gottliebe am Bodesee gchauft.

S Änd vu ihre Karriere hangt zämme mit eme persenlige Schicksalsschlag –&nbsp;dr schwäre Chranket vu ihre Dochter. Bis zue ihrem Dod het d Lisa della Casa vellig zruckzoge gläbt.

## Wärch
D Lisa della Casa isch aini vu dr Persenligkaite, wu vor allem im Mozart- un Richard-Strauss-Fach Maßsteb gsetzt gha het. Ihri Scheni, di aristokratisch Noblesse vu ihrem Ufdrätte, s silbrig Timbre, di fascht lyyblosi Maalelosigkait vu ihre gsanglige Linie un d Glaubhaftigkait vu ihre Gstaltig, wu Eleganz mit Intensitet verbunde het, hän si zuen ere Uusnahmerschynig gmacht.

As Arabella in dr glychnamige Oper vum Strauss gitet si as e Idealbsetzig, wu bis hite nimi gfunde woren isch. Di het d Parti in zwoo Gsamtufnahme gsunge, aini unter em Georg Solti mit George London, aini unter em Joseph Keilberth mit em Dietrich Fischer-Dieskau. Si isch aini vu dr wenige Chinschtlerne, wu im *Rosenkavalier* alli drei Frauepartie –&nbsp;Marschallin, Octavian, Sophie&nbsp;– gsunge het. Nit minder legendär im Strauss-Repertoire sin d Titelroll in *Ariadne auf Naxos*, d Chrysothemis in *Elektra* un d Grefi in *Capriccio* gsi.

Im Mozart-Fach het si alli wichtige Sopranrolle vu ihrem Fach gsunge, vor allem d Grefi in *Le nozze di Figaro*, d Donna Elvira un d Donna Anna in *Don Giovanni*, d Fiordiligi in *Così fan tutte*, d Ilia in *Idomeneo* un d Pamina in dr *Zauberflöte*.

Bi dr Bayreuther Feschtspil het si nume aimol d Eva in *Die Meistersinger von Nürnberg* gsunge. Uusflig in s hochdramatisch Fach hän si in Gränze ghalte. Si het zem Byschpel d Salome nume aimol z Minche versuecht. Im modärne Fach isch bi dr Uruffierig vu dr Kafka-Oper *Der Prozess* vum Gottfried von Einem fiiridrätte (1953 bi dr Salzburger Feschtspil mit em Max Lorenz unter em Karl Böhm) hervor. As Liedinterpreti isch d Lisa della Casa zämme mit em Pianischt Sebastian Peschko fiiridrätte.

## Ehrige
D Lisa della Casa isch mehfach gehrt wore, u.&nbsp;a. mit em Eschtrychische Ehrechryz fir Wissenschaft un Chunscht I. Klasse, dr Guldine Medallie vu dr Stadt Wien, em Hans Reinhart-Ring un dr Golden Opera Medal. Si isch Eschtrychischi un Bayerischi Chammersängeri.

## Fueßnote


## Literatur un Filmporträt
* 
* 
* 
* 

## Weblink
* 
* Mythos Lisa Della Casa – Von Arabella zu Arabellissima Homepage zue dr Biografi un Wander-Uusstellig.
* Biografi
* Biografi, Diskografi, Foto